Obec Olováry na základe § 6 ods. 2 zákona č. 369/1990 Zb. o obecnom zriadení v znení neskorších predpisov a v súlade s § 16 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov vydáva toto:

***Všeobecne záväzné nariadenie***

***Obce OLOVÁRY***

 **č. 1/2023**

**o vyhradení miest a ustanovení podmienok na umiestňovanie volebných plagátov na verejných priestranstvách počas volebnej kampane na území obce Olováry**

**Článok 1**

**Predmet úpravy**

1. Účelom tohto VZN je v zmysle § 16 zákona č.181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov vyhradiť miesta a podmienky na umiestňovanie volebných plagátov a iných nosičov informácií volebnej kampane počas volebnej kampane pre voľby do Národnej rady Slovenskej republiky, voľby do Európskeho parlamentu, voľby prezidenta Slovenskej republiky, voľby do orgánov samosprávy krajov a voľby do orgánov samosprávy obcí na verejných priestranstvách na území obce Olováry.
2. Za volebný plagát a iný nosič informácie volebnej kampane sa pre účely tohto VZN považujú tlačené alebo písané materiály, ako aj letáky , oznamy, prospekty, samolepky alebo iné materiály a nosiče informácii, ktoré svojím obsahom propagujú vo voľbách kandidujúci subjekt.

**Článok 2**

**Miesta na umiestňovanie volebných plagátov a iných nosičov informácií volebnej kampane**

1. Umiestňovať volebné plagáty a iné nosiče informácií volebnej kampane na verejných priestranstvách počas volebnej kampane možno len na obcou vyhradených miestach.
2. Na umiestňovanie volebných plagátov a iných nosičov informácií volebnej kampane je na území obce zriadená vyhradená plocha, **a to informačná tabuľa pri autobusovej zastávke.** Táto plocha je označená: **„Vyhradené na umiestňovanie volebných plagátov a iných nosičov informácií volebnej kampane**“.
3. Plocha vyhradená na umiestňovanie volebných plagátov a iných nosičov informácií volebnej kampane sa kandidujúcim subjektom poskytne bezodplatne.
4. Umiestnenie volebných plagátov a iných nosičov informácií volebnej kampane na vyhradených miestach si každý kandidujúci subjekt zabezpečí sám na vlastné náklady.
5. Veľkosť vyhradenej plochy pre každú kandidujúcu politickú stranu a nezávislého kandidáta určí obec na základe zásady rovnosti pre politické strany alebo nezávislého kandidáta najneskôr deň pred začatím volebnej kampane.
6. Vylepovanie volebných plagátov a iných nosičov informácií volebnej kampane počas volebnej kampane mimo vyhradenej a na to určenej plochy sa zakazuje.
7. Zakazuje sa vylepovať volebné plagáty a iné nosiče informácií volebnej kampane:
8. na stĺpy elektrického a telekomunikačného vedenia a stĺpy verejného osvetlenia,
9. do výkladov obchodov, prevádzkarní a iných verejne prístupných zariadení, ktoré ústia na verejné priestranstvá obce,
10. na zariadenia a objekty slúžiace verejnoprospešným účelom (napr. autobusová zastávka, rozvodné skrine elektrického, telekomunikačného vedenia, areál materskej školy a futbalového ihriska, verejná zeleň a pod.),
11. na úradnú tabuľu pri budove obecného úradu v Olovároch.

8. Na volebnú kampaň nie je možné využívať miestny rozhlas s výnimkou oznamovania miesta a času konania volieb a konania predvolebných zhromaždení.

**Článok 3**

**Zásady pre umiestňovanie volebných plagátov a iných nosičov informácií volebnej kampane**

1. Kandidujúcej politickej strane, politickému hnutiu, koalícii politických strán a politických hnutí, kandidátovi na prezidenta a nezávislému kandidátovi (ďalej len „kandidujúci subjekt“) sa pridelí v zmysle zásady rovnosti rovnako veľká plocha, ktorá je označená číslom.
2. Obec v súlade so zásadou rovnosti reálne rozdelí a číslom označí plochu na vylepovanie volebných plagátov a iných nosičov informácií volebnej kampane po tom, čo sa stane verejne známy počet zaregistrovaných kandidujúcich subjektov, t. j. po zaregistrovaní kandidátnych listín a zverejnení zoznamu kandidujúcich subjektov príslušným orgánom:
3. pre voľby do Národnej rady Slovenskej republiky a pre voľby do Európskeho parlamentu Štátnou komisiou pre voľby a kontrolu financovania politických strán,
4. pre voľby do orgánov samosprávnych krajov volebnou komisiou samosprávneho kraja,
5. pre voľby do orgánov samosprávy obcí miestnou volebnou komisiou (v uvedenom prípade zverejní obec zoznam na úradnej tabuli a webovej stránke obce),
6. pre voľby prezidenta Slovenskej republiky predsedom Národnej rady Slovenskej republiky.
7. Číslo plochy na umiestňovanie volebných plagátov a iných nosičov informácií volebnej kampane:
8. v prípade volieb do Národnej Rady Slovenskej republiky a Európskeho parlamentu je totožné s číslom zaregistrovanej kandidátnej listiny kandidujúceho subjektu zverejneného štátnou komisiou,
9. v prípade volieb prezidenta Slovenskej republiky, volieb do orgánov samosprávnych krajov a volieb do orgánov samosprávy obcí sa určí v závislosti od abecedného poradia jednotlivých kandidujúcich subjektov.
10. Kandidujúci subjekt môže umiestniť volebné plagáty a iné nosiče informácií volebnej kampane len na číselne označenú plochu, ktorú mu vyhradila obec v zmysle VZN.
11. Vyhradená plocha na umiestňovanie volebných plagátov a iných nosičov informácií volebnej kampane je k dispozícii zaregistrovaným kandidujúcim subjektom až do skončenia volebnej kampane. Takto vyhradené miesto bude k dispozícii kandidujúcemu subjektu až do skončenia volebnej kampane, bez ohľadu na to, či kandidujúci subjekt svoje právo na umiestnenie volebných plagátov a iných nosičov informácií volebnej kampane využije alebo nie.
12. Ak kandidujúci subjekt nevyužije svoje právo na umiestnenie volebných plagátov a iných nosičov informácií volebnej kampane na vyhradených plochách, zostane miesto určené pre tento kandidujúci subjekt prázdne. Toto miesto nesmie obsadiť iný kandidujúci subjekt.
13. Zodpovednosť za obsah volebných plagátov a iných nosičov informácií volebnej kampane nesie príslušný kandidujúci subjekt.

 **Článok 4**

**Kontrola**

1. Kontrolu dodržiavania ustanovení tohto nariadenia vykonáva hlavný kontrolór obce, poslanci obecného zastupiteľstva a poverení zamestnanci obecného úradu.

**Článok 5**

**Priestupky a sankcie**

1. Porušenie povinností vyplývajúcich z tohto nariadenia jeestupky a sankciesubjektov.a,o VZN. internetovej ..... b a písm. priestupkom v zmysle § 46 zákona č.372/1990 Zb. o priestupkoch v znení neskorších predpisov, za ktorý môže byť fyzickej osobe uložená pokuta až do výšky 33 Eur.
2. Porušenie povinností vyplývajúcich z tohto nariadenia právnickou osobou alebo fyzickou osobou oprávnenou na podnikanie je správnym deliktom v zmysle § 27b ods. 1 písm. a) zákona Slovenskej národnej rady č. 369/1990 Zb. o obecnom zriadení v znení neskorších predpisov, za ktorý môže obec uložiť pokutu do výšky 6 638 Eur.

**Článok 6**

**Záverečné ustanovenia**

1. Návrh tohto VZN bol zverejnený:

- vyvesený na úradnej tabuli a webovej stránke obec dňa: ..... 04. 05. 2023 ........

- zvesený z úradnej tabule obce dňa: ......19. 05. 2023 ......

1. Toto VZN bolo prerokované a schválené na zasadnutí Obecného zastupiteľstva v Olovároch dňa 20. 05. 2023 uznesením číslo 2/2023.
2. Schválené VZN č. 1/2023 bolo vyvesené na úradnej tabuli a webovej stránke obce dňa: 22. 05. 2023.
3. Toto všeobecne záväzné nariadenie nadobúda účinnosť 15. dňom po zverejnení na úradnej tabuli a webovej stránke obce, t. j. dňa 06. 06. 2023.

V Olovároch, dňa 22. 05. 2023

 Mgr. Attila Kanyó starosta obce Olováry